## Ivace+i Energia selecciona les millors iniciatives en favor de la transició energètica de la Comunitat Valenciana per a concórrer als Premis Nacionals d’Energia

*** La convocatòria per a participar en estos premis, dotats amb 1.500 euros, estarà oberta fins al pròxim 7 d’abril
* Els premis s’entregaran a Sevilla el pròxim 11 de juny**

L’Institut Valencià de Competitivitat i Innovació (Ivace+i), dependent de la Conselleria d’Innovació, Indústria, Comerç i Turisme, dirigida per Marián Cano, ha convocat, conjuntament amb l’Associació Espanyola d’Agència d’Energia (EnerAgen), la 16a edició dels Premis Nacionals d’Energia.

Estos premis, tal com ha explicat el director general d’Energia, Manuel Argüelles, “reconeixen les millors iniciatives públiques i privades en matèria d’educació, sensibilització i difusió i en comunitats energètiques”. En total, quatre categories a les quals poden presentar-se persones físiques, entitats, empreses, associacions, organitzacions, les administracions públiques i les comunitats energètiques que hagen destacat pel seu compromís amb la transició energètica.

Argüelles ha explicat que l’objectiu d’estos premis és “visibilitzar i premiar els millors projectes desenrotllats en benefici de la transició energètica” en l’àmbit nacional, i, per a això, Ivace+i serà l’encarregat d’avaluar les candidatures presentades a la Comunitat Valenciana.

El premi a la millor iniciativa privada reconeixerà aquella actuació, desenrotllada per una xicoteta o mitjana empresa, que destaque pel seu enfocament innovador i per la seua contribució als objectius de la transició energètica en qualsevol àmbit: energies renovables, eficiència energètica, mobilitat, emmagatzematge, agregació i/o flexibilitat de la demanda, solucions circulars en el sector energètic, etc.

El guardó per a la millor iniciativa pública premiarà aquell projecte en favor de la transició energètica que siga exemplaritzant i inspirador per a altres administracions públiques. Esta actuació haurà de contribuir a generar beneficis socials, econòmics i, particularment, mediambientals, així com oferir solucions fàcilment extrapolables a altres àmbits territorials i/o sectorials.

Així mateix, es premiarà també la millor iniciativa en l’àmbit de l’educació, sensibilització i difusió de la transició energètica, i, finalment, es reconeixerà el compromís de la ciutadania premiant la millor iniciativa en matèria de comunitats energètiques.

Cada una de les categories està dotada amb 1.500 euros i el termini per a presentar les seues candidatures es prolongarà fins al 7 d’abril. Així, doncs, Ivace+i seleccionarà un màxim de 5 candidatures d’entre totes les propostes rebudes, que competiran amb les presentades per les altres comunitats autònomes. Posteriorment, un comité tècnic d’EnerAgen seleccionarà un total de cinc projectes per categoria a escala nacional.

L’avaluació final de les candidatures seleccionades en cada una de les categories del premi la durà a terme un jurat format per experts en el sector, dels àmbits institucional, empresarial, universitari, tecnològic i periodístic. Els premis, patrocinats per Red Eléctrica de España, s’entregaran l’11 de juny a Sevilla.

Fecha: 02/03/2025